Martvoň, Anton, poslanec NR SR (2015-04-16):
Dobre, budem teda pokračovať. Skončil som pri hovorcovi za KDH pánovi Grendelovi, ktorý v roku 2011 bol hovorcom pána ministra Lipšica. Pre úplnosť informácie, nakoľko ma kolegovia prerušili, som to nemohol povedať. V súčasnosti pani Michaela Kováčik Grendelová je stále hovorkyňou pána Širokého. Medzitým si už čiastočne zmenila priezvisko, keďže sa rozviedla s pánom Grendelom, ktorý je veľmi šikovný človek a politik. Žiaľbohu, niekedy to vo vzťahoch tak je. Ale v roku 2011, v čase pred podpísaním zmluvy Dubná skala – Turany bola ešte jeho manželkou a zároveň bola aj hovorkyňou pána Širokého. Čiže jednoducho tu bolo prvé, tu bolo prvé personálne prepojenie, ktoré si môžu ľudia myslieť, čo chcú, ale bolo tu prvé personálne prepojenie medzi KDH a pánom Širokým. Čo sa týka ďalšej veci, ktorú som chcel poukázať, budem citovať bývalého člena KDH, bývalého podpredsedu alebo člena NOVY, ktorý je človek, ktorý tie pomery v KDH veľmi dobre pozná a zverejnil jednu takú správu, budem z nej citovať, kde znova táto správa poukáže na to, že pán Figeľ nemá morálne právo zostať na mieste podpredsedu parlamentu, a znova preukáže prepojenie pána Širokého a KDH. Citujem: „Na koaličných rokovaniach o zostavení Radičovej vlády sa veľa vecí priebežne menilo. Napríklad Richard Sulík mal byť najskôr minister financií, ale potom išiel na predsedu parlamentu. Ján Figeľ chcel byť najskôr ministrom vnútra, potom ministrom hospodárstva. Ale jedna vec sa nemenila nikdy. KDH žiadalo ministra zdravotníctva. To bola pre Figeľa prvá priorita ešte pred vlastnou funkciou. V jednom momente, keď sa koaličné rokovania zasekli kvôli sporu Miškova a Figeľa o ministrovi hospodárstva, ponúkal dokonca Daniel Lipšic Figeľovi, že pôjde na ministerstvo obrany, len aby Figeľ mohol ísť na ministerstvo vnútra. Ale v tomto rozostavení by KDH nikdy nepripadlo ministerstvo zdravotníctva. Figeľ to odmietol s tým, že zdravotníctvo je priorita. Nakoniec to dopadlo tak, že Uhliarik išiel na zdravotníctvo a Figeľ na rozšírenú dopravu. V tom čase som si myslel“ – píše pán Milan Krajniak, bývalý člen KDH –, „že Figeľ bol na ministra zdravotníctva už od leta 2009 dohodnutý s Ivanom Kmotríkom. V deň vymenovania vlády“ – myslí vymenovania vlády Ivety Radičovej – „nám však večer volali ľudia z Dôvery, že Uhliarik sedí v Digital Parku v sídle Penty a rokuje s Haščákom, Matákom a Širokým. Oblial nás studený pot, ale vláda už bola vymenovaná a kocky boli hodené. Myslím si, že to bolo prvýkrát v dejinách KDH, že bol nejaký minister za toto hnutie riadený externe.“ Vážení páni, tu je jeden z ďalších dôkazov, že v podstate s pánom Širokým malo KDH viac spoločné, ako sa len zdá. Ja sa nečudujem, že potom pán Procházka, pán Lipšic odišli z KDH. Ja sa im nečudujem. Ale to, že KDH obviňuje a pán Figeľ tvrdí, že s pánom Širokým nič nemal spoločné a na ministrovi Uhliarikovi na zdravotníctve sa dohadoval niekto skôr, ako mohli zasadnúť koaliční partneri, a už bolo vopred určené, že Figeľ bude mať ministra zdravotníctva Uhliarika, myslím si, že je to jasný ďalší dôkaz, prečo KDH a minister dopravy, v tom čase pán Figeľ, sa nemali problém dohadovať s pánom Širokým ohľadom podpisov zmlúv na diaľnice a na ďalšie iné biznisy, čoho výsledkom bolo, že pán Široký mal za vlády Ivety Radičovej podpísané zmluvy za skoro pol miliardy eur. Čiže tu máte, vážení kolegovia a kolegyne z opozície, nie moje vyjadrenie, to je vyjadrenie bývalého člena KDH pána Milana Krajniaka, na Posledný križiak. sk si to môžete pozrieť, ktorý jasne poukazuje na to, že čo sa dialo v KDH a že SMER so Širokým má minimálne toľko spoločné ako KDH. (Smiech v sále.) Čiže keď KDH tvrdí, že nemá nič, my nemáme so Širokým nič spoločné. Keď KDH tvrdí, že má niečo, my v podstate tiež sme sa nemohli vyhnúť niektorým stretnutiam s pánom Širokým, ako bolo tu povedané, ako to bolo tu povedané z pohľadu, z pohľadu hokejistov, ktorých musel premiér vždy prijať. A rád ich prijal a myslím si, že aj pani premiérka Radičová hokejistov vždy rada prijala. Jednoducho ale tu pán Krajniak jasne hovorí, ako to prebiehalo v KDH, ako bolo personálne prepojené KDH a zároveň ako o niektorých postoch, ktoré nominovalo KDH, sa rozhodovalo, ako o niektorých postoch sa rozhodovalo v Digital Parku, kde sedel pán Široký. Čiže toľko z mojej strany. Neobviňujte, vážení páni z KDH, nás stranu SMER, že človekom, ktorý sponzoruje alebo riadi stranu SMER, je pán Široký. Nie. Ministra Uhliarika, rokoval o ňom podľa vyjadrenia pána Krajniaka práve pán Široký vo vzťahu ku KDH. A myslím si, že bolo to aj nefér voči ostatným koaličným stranám, keď nemohli za Radičovej vlády nominovať svojho kandidáta na ministra zdravotníctva. Toľko z mojej strany.